- 1 Corinthians
- <
- 10
- >

10
Wagabur Hai Kwafiren Ana Baimatnuwen
1 ✡Exo 13.21-22; 14.22-29Taitu, ata a’agir Moses nawiyih hititit ana veya abisa isah mamatar i kwananot. Ata a’agir etei rofom re tafafarih nawiyih Red Sea yan owasasin hirabon rewan rounane hiyen. 2 Rofom wanawanan naatu riy wanawanan hirarabon ana veya, etei bapataito hibai Moses ana bai’ufununayah himatar. 3 ✡Exo 16.35Naatu Ayubih ana bay itinin ta’imon marane hire’er etei hibow hi’aa. 4 ✡Exo 17.6; Num 20.11Na’atube ayubit ana harew itinin ta’imon marane re’er etei hitom, naatu ayubit ana To’one harew tit hitomatom nawiyih bairi hin, nati to i Keriso taiyuwin. 5 ✡Num 14.29-30Baise God ata a’agir moumurih na’in isah men iyasisir, imih himorob arar yan hai rarik*hai rahawat awan karatan.
6 ✡Num 11.4, 34; 1Cor 10.11Naatu sawar iti himamatar i bai’obaiyen na’atube it isat, ebimatnuwit saise men kakafin sinafumih nakura’ara’ahit hisisinafube tanasinafumih. 7 ✡Exo 32.6Wagabur ata a’agir sawar iu’inuwih hikwakwafirih na’atube tanasinafumih. Buk Atamaninamaim iti na’atube eo “Sabuw himare hiyuw hi’aa hibiyasisir, hai yasisir botabir hitom hikoko’aw himisir hiwa’an kwanekwan. 8 ✡Num 25.1-9Imih uwatanah afa hibiwa’an kwanekwanabe men taniwa’an kwanekwan, anayabin nati na’atube hisisinaf, veya ta’imon wanawanan sabuw etei 23,000 ah uy hire himorob. 9 ✡Num 21.5-6Ata Regah men routobonamaim tanayai, uwatanah afa na’atube hisinaf Regah hirurutubun etei tuwamorob yubih himorob. 10 ✡Num 16.41-49Men tanagam kwanekwan, anayabin afa na’atube hisisinaf gurugurusen ana tounamatar na etei rouw himorob.
11 Sawar iti himamatar etei i bai’obaiyen na’atube it isat, naatu baimatnuwit isan bukamaim hikirum. Anayabin veya iti boun tama’ama i tana mar yomanin tatit. 12 Imih o yait kunotanot i kubatabatkikin, inakaif gewas men inare’emih. 13 Routobon mar etei o kubaib na’atube, nati routobon ta’imon sabuw etei tebaib. Baise God ana omatanen mar etei ekakaif. Imih boro men nihamiy routobon gagamin inab a fair nanatabir a niyaweyaw inare’emih. Baise routobon inabaib ana veya i boro fair nit inabatkikin naatu ef nabotawiy inahaiw inatit.
Regah Anaa Fufun Naatu Wagabur Hai Hiyuw
14 Isan imih au ofonah, wagabur hai bowabow etei kwanihamiyen. 15 Ayu iti tur i kwa not wairafi isa ao, saise au tur naniyan kwanab abisa ao kwana’itin. 16 ✡Mat 26.26-28Merarayow ana kerowas imaim God ana merar tayiy tatomatom ana veya, Keriso ana rara etei tafafaram. Naatu rafiy taimasib ta’ani’aan ana veya it etei’imak Keriso biyan tafafaram. 17 ✡Rom 12.5Anayabin rafiy fafar i ta’imon, it moumurit na’in, baise biyat i ta’imon, imih rafiy ta’imon tafafaram.
18 ✡Lev 7.6Israel sabuw hai sinaf i kwananot. Sheep tebow terouw gem tafanamaim tisibor finimih turih tefaram ta’aau i God bairi nati’imaim tibita’imon maiye.
19 ✡1Cor 8.4Men kwananot ayu nati wagabur naatu sibor nati wagabur isah kwasisibor i abibasit kwanarouw. 20 ✡Deu 32.17; Rev 9.20En! Baise, abisa au’uwi ana’an i iti na’atube. Eteni Sabuw hai sibor i wagabur isah tisisibor, men God isan. Imih ayu men akok kwa wagabur bairi kwanikofan. 21 ✡2Cor 6.15-16Kwa men karam boro Regah ana kerowasamaim kwanatom, naatu iban maiye wagabur hai kerowasimaim kwanatom. Naatu men karam Regah ana gem kakafiyinamaim kwanaa, naatu wagabur ana gem tafanamaim kwanaa maiye. 22 ✡Deu 32.21Men tanasinaf Regah ana yaso’ar tanakura’ahimih. Kwanotanot it Regah ana fair tanatabir? En!
Baitumatumayah Fatufatumane Hit
23 ✡1Cor 6.12Sawar etei i sinaf isan hibasit, baise sawar etei boro men ta ana gewasin nitimih. Naatu sawar etei i sinaf isan hibasit, baise sawar etei boro men hinibaisimih. 24 ✡Rom 15.1-2Men yait ta akisin ana gewasin nanuwetamih, baise taituwan hai gewasin nanuwet.
25 Ahar efanamaim masanuw kwanatotobon kwana’aamo, men anot hinamour kwanibatebatemih. 26 ✡Psa 24.1Anayabin Buk Atamaninamaim iti na’atube eo, “Me yan sawar tutufin etei tema’am i Regah nowan.”
27 Orot baitumatum atin nifefeyani airi bay aamih kwanamare abisa namaim nayayare ina’aan, men anot hinamour inibatebatemih. 28 ✡1Cor 8.7Baise orot ta tainimaim na’afare nao, “Iti bay i wagabur isah hisibor.” Nati bay men ina’aan, orot eo’otani i inakakafiy anayabin masanuw ina’ani’aan boro inasinaf kakaf. 29 Nati i men o kakafin kusisinafumih, baise orot nati eo’otani na’iti boro o kakafin sinaf narouw nao. Aisim boro ayu au roufamen abaib sabuw afa hai notamaim ayu hinafufunu? 30 ✡1Tim 4.4“Ayu au bay isan God aifefeyan igegewasin abai ani’aan, aisim sabuw boro au bay abigegewasin isan kakafin hinarouw hinao?”
31 ✡Col 3.17Imih abisa ku’ani’aan o kutomatom o kusisinaf etei God wabin bora’ara’ahin isan inasinaf. 32 ✡Rom 14.13Jew sabuw, Greek sabuw, na’atube ekaleisia sabuw wanawanahimaim men yait ta iniwa’an yababan nab nare’emih. 33 ✡1Cor 9.20‑22Ayu i mar etei asisinaftobon sabuw afa aniyasisirih, saise anibaisih yawas hinab, men ayu taiyuwu aniyasisiru.

- 1 Corinthians
- <
- 10
- >

✡10.1: Exo 13.21-22; 14.22-29

✡10.3: Exo 16.35

✡10.4: Exo 17.6; Num 20.11

✡10.5: Num 14.29-30

*10.5: hai rahawat

✡10.6: Num 11.4, 34; 1Cor 10.11

✡10.7: Exo 32.6

✡10.8: Num 25.1-9

✡10.9: Num 21.5-6

✡10.10: Num 16.41-49

✡10.16: Mat 26.26-28

✡10.17: Rom 12.5

✡10.18: Lev 7.6

✡10.19: 1Cor 8.4

✡10.20: Deu 32.17; Rev 9.20

✡10.21: 2Cor 6.15-16

✡10.22: Deu 32.21

✡10.23: 1Cor 6.12

✡10.24: Rom 15.1-2

✡10.26: Psa 24.1

✡10.28: 1Cor 8.7

✡10.30: 1Tim 4.4

✡10.31: Col 3.17

✡10.32: Rom 14.13

✡10.33: 1Cor 9.20‑22

© 2009 WBT